CELEX: 32014R0311
Language: sk
Date: 2014-03-25 00:00:00
Title: Vykonávacie nariadenie Komisie (EÚ) č. 311/2014 z  25. marca 2014 o zatriedení určitého tovaru do kombinovanej nomenklatúry

27.3.2014   
            
            
               SK
            
            
               Úradný vestník Európskej únie
            
            
               L 91/12
            
         
      VYKONÁVACIE NARIADENIE KOMISIE (EÚ) č. 311/2014
   z 25. marca 2014
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselné znaky KN uvedené v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení vydanej súvislosti s tovarom, na ktorý sa vzťahuje toto nariadenie, ktorá nie je v súlade s týmto nariadením, mohol na túto informáciu aj naďalej odvolávať počas určitého obdobia podľa článku 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na [tri] mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselných znakov KN uvedených v stĺpci 2 tejto tabuľky.
   Článok 2
   Na záväznú informáciu o nomenklatúrnom zatriedení, ktorá nie je v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas [troch mesiacov] od dátumu nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. marca 2014
      
         
            Za Komisiu v mene predsedu
         
         Algirdas ŠEMETA
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 (EHS) z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Prístroj s funkciou reprodukcie a úpravy zvuku v kryte/puzdre s rozmermi približne 43 × 15 × 8 cm.
                              Je vybavený čítačkou CD a audio výstupom. Prístroj má tlačidlá, otočné gombíky, posuvné gombíky a malý ukazovateľ s displejom z tekutých kryštálov (LCD).
                              Prístroj je schopný upravovať zvuk: je vybavený nekonečnými slučkami, štartom „stutter“, počítadlom úderov za minútu (BPM) a zvukovým prelínačom.
                              Prístroj je určený na reprodukciu a úpravu zvuku v neprofesionálnom prostredí.
                           
                        
               
                  8519 81 35
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 3 k XVI. triede a znením číselných znakov KN 8519, 8519 81 a 8519 81 35.
                  Keďže je prístroj konštrukčne určený na vykonávanie dvoch alternatívnych funkcií (reprodukcia zvuku a úprava zvuku), musí sa na základe poznámky 3 k XVI. triede zatriediť podľa toho, ktorú funkciu vykonáva ako hlavnú.
                  Vzhľadom na objektívne charakteristické vlastnosti prístroja, konkrétne možnosť pripojiť len jeden vstup pre zvukové súbory (čítačka CD) a obmedzená kapacita zvukovej úpravy, je funkcia reprodukcie zvuku jeho hlavnou funkciou.
                  Prístroj sa preto má zatriediť pod číselný znak KN 8519 81 35 ako ostatné prístroje na záznam alebo reprodukciu zvuku s laserovým snímacím systémom.
               
            
                  
                              2.
                           
                           
                              Prístroj s funkciou reprodukcie a úpravy/mixovania zvuku (tzv. „disc jockey multi player“) v kryte/puzdre s rozmermi približne 40 × 32 × 10 cm.
                              Je vybavený čítačkou CD a má rôzne rozhrania (USB, audio výstupy, čítačku SD kariet). Prístroj má tlačidlá, otočné gombíky, posuvné gombíky a 6,1 palcový ukazovateľ s displejom z tekutých kryštálov (LCD).
                              Prístroj je schopný upravovať a mixovať zvuk. Na tieto účely je okrem iného vybavený:
                              
                                          —
                                       
                                       
                                          automatickým počítadlom úderov za minútu (BPM),
                                       
                                    
                                          —
                                       
                                       
                                          funkciou „fader štart“ – „štartu zvukového prelínača“ a „back cue“ – „návratu k prednastavenému bodu“,
                                       
                                    
                                          —
                                       
                                       
                                          funkciou „track hot cue“ – „spustenia stopy z vopred nastavených bodov“,
                                       
                                    
                                          —
                                       
                                       
                                          funkciou „loop“ – „vytvárania slučiek“,
                                       
                                    
                                          —
                                       
                                       
                                          funkciou „4 beat loop“ – „vytvorenia slučky na 4 údery/doby“,
                                       
                                    
                                          —
                                       
                                       
                                          funkciou „cue point setting“ – „nastavenia štartovacieho bodu“.
                                       
                                    Prístroj je určený na použitie pre profesionálnych diskdžokejov, na reprodukciu, úpravu a mixovanie zvuku.
                              Reprodukované, upravované a mixované zvukové súbory môžu pochádzať z rôznych zdrojov (čítačka CD, stroj na automatické spracovanie údajov, USB pamäť alebo SD karta).
                              Prístroj môže fungovať samostatne alebo spolu so strojom na automatické spracovanie údajov.
                           
                        
               
                  8543 70 90
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 3 k XVI. triede a znením číselných znakov KN 8543, 8543 70 a 8543 70 90.
                  Keďže je prístroj konštrukčne určený na vykonávanie dvoch alternatívnych funkcií (reprodukcia zvuku a úprava/mixovanie zvuku), musí sa na základe poznámky 3 k XVI. triede zatriediť podľa toho, ktorú funkciu vykonáva ako hlavnú.
                  Vzhľadom na objektívne charakteristické vlastnosti prístroja, konkrétne mnohé technické parametre umožňujúce úpravu a mixovanie zvuku, možnosť mixovať zvukové súbory pochádzajúce z rôznych zdrojov, riešenie a koncepcia prístroja, funkcia úpravy/mixovania zvuku je jeho základnou funkciou. Zatriedenie do položky 8519 je preto vylúčené.
                  Prístroj je preto potrebné zatriediť pod číselný znak KN 8543 70 90 ako ostatné elektrické stroje, prístroje a zariadenia s vlastnou individuálnou funkciou, v kapitole 85 inde nešpecifikované ani nezahrnuté.